AIS จัดเต็มเครือข่าย 4G ใหญ่ที่สุดหวังรองรับประชาชนเที่ยวช่วงปีใหม่
AIS จัดเต็มเครือข่าย 4G ใหญ่ที่สุดในไทย หวังรองรับประชาชนเดินทาง ท่องเที่ยว ส่งความสุขช่วงปีใหม่ ทั้งในและต่างประเทศ
30 ธ.ค. 2559


บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC หรือ AIS ขอร่วมส่งความสุขปีใหม่ 2560 ให้กับประชาชนคนไทยทั้งประเทศ จัดเต็มความพร้อมเครือข่าย 4G ที่ใหญ่ที่สุดในไทย และเครือข่าย 4G ROAMING ที่ครอบคลุมมากที่สุด เป็นอันดับ 1 ในเอเชีย รองรับประชาชนเดินทาง ท่องเที่ยว ส่งความสุขช่วงปีใหม่ ทั้งในและต่างประเทศ
รวมถึงเตรียมเครือข่าย 4G , AIS WiFi และ AIS Super WiFi ให้พร้อมรองรับการใช้งานที่หนาแน่นในจุดจัดกิจกรรมรวมพลังทำความดีที่เตรียมจัดขึ้นในช่วงเข้าสู่วันปีใหม่ อาทิ การสวดมนต์ข้ามปี ณ วัดต่างๆ, การจัดกิจกรรมแสดงความอาลัยถวายแด่พระบาทสมเด็จพระปรมินทรมหาภูมิพลอดุลยเดช รัชกาลที่ 9  และ ถวายพระพรชัยมงคลแด่ สมเด็จพระเจ้าอยู่หัวมหาวชิราลงกรณ บดินทรเทพยวรางกูร
นอกจากนี้ ยังชูไฮไลท์เด่น! สนับสนุนเที่ยวไทย  ควงแขน “การท่องเที่ยวแห่งประเทศไทย” จัดโครงการ “ภู หมอก ดอก ดอย หนาวนี้เที่ยวทั่วไทย กับเอไอเอส” ขยายเครือข่าย 4G ณ 9 แหล่งท่องเที่ยวยอดฮิต ให้นักท่องเที่ยวแชร์ภาพประทับใจบนโลกออนไลน์ พร้อมสแกน QR Code เพื่อให้ระบบนำทางไปยังจุดชมวิวที่สวยที่สุด
นายปรัธนา ลีลพนัง รักษาการ หัวหน้าคณะผู้บริหารด้านการตลาด บริษัท แอดวานซ์ อินโฟร์ เซอร์วิส จำกัด (มหาชน) หรือ เอไอเอส กล่าวว่า “เทศกาลวันหยุดยาวในช่วงปีใหม่ ถือได้ว่าเป็นช่วงเวลาพิเศษที่คนไทยจะมีทั้งการเดินทางเพื่อกลับภูมิลำเนา หรือ ท่องเที่ยวพักผ่อนตามแหล่งท่องเที่ยว  ตลอดจนรวมตัวกันในจุดที่มีการจัดกิจกรรมเพื่อส่งความสุข ความปรารถนาดีในช่วงปีใหม่ โดยเฉพาะอย่างยิ่งในปีนี้ที่แม้จะไม่มีการจัดงานรื่นเริงนับถอยหลังสู่ปีใหม่เหมือนเช่นที่ผ่านมา  หากแต่เชื่อว่าจะยังคงมีการรวมตัวกันในหลายๆจุดเพื่อจัดกิจกรรมรวมพลังทำความดีหลากหลายรูปแบบ อาทิ การแสดงความอาลัยถวายแด่ พระบาทสมเด็จพระปรมินทรมหาภูมิพลอดุลยเดช รัชกาลที่ 9  และ ถวายพระพรชัยมงคลแด่ สมเด็จพระเจ้าอยู่หัวมหาวชิราลงกรณ บดินทรเทพยวรางกูร รวมถึงการสวดมนต์ข้ามปี ณ วัดต่างๆ เป็นต้น”
“ดังนั้น เอไอเอสจึงเตรียมความพร้อมทั้งด้านเครือข่าย และบุคลากรทุกด้าน เพื่ออำนวยความสะดวกให้แก่ลูกค้า สื่อสาร ส่งความสุข อวยพรปีใหม่ ทำธุรกรรม รวมไปถึงการแบ่งปันช่วงเวลาแห่งความสุขในเทศกาลปีใหม่ผ่าน Social Network ได้อย่างสะดวกสบายไม่ติดขัด”
โดยความพร้อมที่เตรียมไว้เพื่อรองรับช่วงเวลาดังกล่าว  ประกอบด้วย
1. จัดเต็มคุณภาพเครือข่าย ทั้งการขยายความครอบคลุมและเพิ่มความสามารถในการรองรับการใช้งาน ในบริเวณจุดหลักๆ ดังนี้
– แหล่งท่องเที่ยว สถานที่จัดกิจกรรม สวดมนต์ข้ามปี ทั้งในกรุงเทพฯและต่างจังหวัด รวมถึงสถานีรถโดยสารต่างๆ ไม่ว่าจะเป็น หมอชิต, เอกมัย หรือสายใต้ใหม่  โดยเพิ่มความสามารถในการรองรับการใช้งาน DATA มากกว่า 100%   รองรับ SMS ได้กว่า 80 ล้านข้อความต่อชั่วโมง และ MMS รองรับได้ถึง 2ล้าน 5 แสนข้อความต่อชั่วโมง
– ขยายเครือข่าย AIS WiFi ในบริเวณที่มีการจัดกิจกรรมต่างๆ พร้อมจัดรถโมบายล์เคลื่อนที่ เพื่อรองรับการใช้งานที่เพิ่มขึ้น รวมถึงติดตั้ง Wifi Antenna ที่รถโมบายล์ เพื่อให้ลูกค้าสามารถใช้บริการ AIS Wifi ในบริเวณที่รถโมบายล์ให้บริการได้อย่างสะดวกสบาย
2. การเตรียมความพร้อมของทีมวิศวกรและพนักงานคอลล์เซ็นเตอร์
– ทีมวิศวกรและพนักงานเอไอเอสคอลล์เซ็นเตอร์ ที่ดูแลเครือข่ายทั้ง 4G และเอไอเอส ไฟเบอร์ ปฏิบัติหน้าที่ 24 ชั่วโมง ณ สำนักงานทั้งส่วนกลาง และส่วนภูมิภาค รวมถึงการเตรียมทีมวิศวกรประจำการเพิ่มเติม ณ บริเวณสถานีฐานในเขตกรุงเทพฯ และหัวเมืองทั่วประเทศในช่วงวันหยุดยาว เพื่อให้พร้อมแก้ไขกรณีหากเกิดปัญหาด้านเครือข่าย
“นอกจากนี้ยังได้ร่วมกับการท่องเที่ยวแห่งประเทศไทย จัดโครงการ “ภู หมอก ดอก ดอย หนาวนี้เที่ยวทั่วไทย กับเอไอเอส” ชู 9 แหล่งท่องเที่ยวฤดูหนาว ที่ต้องไปสัมผัส ได้แก่  กิ่วแม่ปาน ดอยอินทนนท์ ดอยอ่างขาง ดอยม่อนแจ่ม จังหวัดเชียงใหม่, ดอยผาตั้ง ภูชี้ฟ้า จังหวัดเชียงราย และ ดอยเสมอดาว จังหวัดน่าน ทางภาคอีสาน ได้แก่ ภูป่าเปาะ ภูทอก จังหวัดเลย, โขงเจียม  ผาแต้ม จังหวัดอุบลราชธานี ส่วนภาคกลาง ได้แก่ เนินช้างศึก จังหวัดกาญจนบุรี   ซึ่งทุกแห่งที่กล่าวมา นักท่องเที่ยวสามารถแชร์ภาพประทับใจจากแต่ละจุดท่องเที่ยวผ่านเครือข่ายเอไอเอส 4G รวมไปถึงสแกน QR Code ที่ติดตั้งในแต่ละแห่งเพื่อดูข้อมูล พร้อมระบบนำทางไปยังจุดชมวิวซึ่งงดงามที่สุด ผ่านเครือข่ายเอไอเอสอีกด้วย”